Diari Oficial de la Generalitat Valenciana


Sumari del DOGV 9094, del 27-05-2021 (2021/5866)

RESOLUCIÓ de 24 de maig de 2021, de la Direcció General de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2021-2022 en les escoles oficials d'idiomes de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9094

Data del DOGV
:   27-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5866


Data del document
:   24-05-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 24 de maig de 2021, de la Direcció General de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2021-2022 en les escoles oficials d'idiomes de la Comunitat Valenciana. [2021/5866]  
Els articles 60 i 61 de la Llei orgànica 2/2006, de 3 de maig (suplement del BOE en valencià núm. 11, de 16.05.2006), d'educació, regulen els ensenyaments d'idiomes de règim especial i estableixen que aquests ensenyaments s'organitzen en tres nivells: bàsic, intermedi i avançat. Els estudis s'estructuren ara en els nivells A, B i C del Marc Europeu Comú de Referència per a les llengües (MECR), els quals se subdivideixen en els nivells A1, A2, B1, B2, C1 i C2. La secció 47.1 estableix, a més, que l'ensenyament del nivell bàsic ha de tindre les característiques i l'organització que les administracions educatives determinen, i l'article 60.1 estableix que l'ensenyament d'idiomes dels nivells intermedi i avançat s'ha d'impartir en les escoles oficials d'idiomes. Així mateix, d'acord amb el que preveu l'article 61.1, la definició dels aspectes bàsics del currículum de les llengües ha de determinar els efectes dels certificats acreditatius de la superació de les exigències acadèmiques de cada nivell.  
El Reial decret 1041/2017, de 22 de desembre (BOE 311, 23.12.2017) fixa els aspectes bàsics del currículum dels ensenyaments d'idiomes de règim especial que regula la Llei orgànica 2/2006. Aquesta normativa bàsica es desplega en el Decret 242/2019, de 25 d'octubre, d'establiment dels ensenyaments i del currículum d'idiomes de règim especial a la Comunitat Valenciana.  
L'Ordre 87/2013, de 20 de setembre, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana, en el capítol III, regula l'admissió i la matrícula a les escoles oficials d'idiomes valencianes. En els ensenyaments d'idiomes de règim especial són d'aplicació també les disposicions normatives següents:  
  
L'Ordre de 31 de gener de 2008, de la Conselleria d'Educació, regula l'avaluació i la promoció dels ensenyaments d'idiomes de règim especial a la Comunitat Valenciana (DOGV 19.02.2008).  
L'Ordre 32/2011, de 20 de desembre, de la Conselleria d'Educació, Formació i Ocupació, regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que hi corresponga (DOGV 28.12.2011).  
  
La Resolució de 27 de novembre de 2019, de la Direcció General de Política Lingüística i Gestió del Multilingüisme i de la Direcció General d'Inclusió Educativa, dicta les instruccions per a la sol·licitud d'adaptacions en les escoles oficials d'idiomes valencianes.  
L'Ordre 6/2011, de 7 de febrer, de la Conselleria d'Educació, regula el procediment per a l'expedició dels certificats de superació dels distints nivells dels ensenyaments d'idiomes de règim especial previstos per la Llei orgànica 2/2006, d'educació.  
La Llei orgànica 3/2018, de 5 de desembre, disposa sobre la protecció de dades personals i garantia dels drets digitals.  
La Resolució de 14 de febrer de 2019, de la Secretaria Autonòmica d'Educació i Investigació, dicta instruccions per a aplicar-se en els centres docents sostinguts amb fons públics d'ensenyaments no universitaris de la Comunitat Valenciana davant de diversos supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues.  
La Resolució de 29 de març de 2021, de la Secretaria Autonòmica d'Educació i Formació Professional, per la qual es dicten instruccions per a l'adaptació del currículum, les programacions didàctiques i els criteris d'avaluació, promoció i titulació durant el curs 2020-2021, davant la situació ocasionada per la covid-19.  
Per tot això, en virtut de les competències que m'atribueix l'article 11 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
Primer. Disposicions generals  
1. Les escoles oficials d'idiomes valencianes oferiran cursos de les modalitats següents:  
1.1. Cursos curriculars presencials de 120 hores anuals. Aquesta modalitat s'impartirà en un total de quatre hores setmanals distribuïdes en dues sessions. Podrà accedir-hi la ciutadania en general i el professorat dels centres educatius d'ensenyament no universitari que participe en les accions formatives dins del Pla integral d'aprenentatge de llengües per al professorat de la Conselleria d'Educació, Cultura i Esport (PIALP, d'ara en avant).  
Aquests cursos també s'ofereixen en format intensiu en algunes escoles oficials d'idiomes, de manera que l'alumnat pot completar un curs curricular d'un mínim de 120 hores en un sol quadrimestre, ja siga de setembre a gener o de febrer a maig.  
1.2. Cursos curriculars en línia de 120 hores anuals dels nivells B2 i C1 d'anglés i C1 de valencià. Podrà accedir-hi el professorat dels centres educatius públics i privats concertats d'ensenyament no universitari que participe en les accions formatives dins del PIALP.  
1.3. Cursos curriculars en línia dels nivells intermedi B1 i intermedi B2 d'anglés. Podrà accedir-hi l'alumnat del programa That's English! del curs 2020-2021 i la ciutadania en general.  
1.4. Cursos complementaris presencials de 30 o 60 hores anuals. Podrà accedir-hi el professorat que s'acull a les accions formatives dins del PIALP i la ciutadania en general. Aquesta oferta formativa complementària estarà dedicada al treball de la destresa oral orientada a la interacció en algun dels nivells del MECR impartits, a la configuració de grups d'iniciació, de preparació de les proves de certificació, de perfeccionament, d'actualització o algun aspecte dels indicats en l'article 6 del Decret 242/2019, de 25 d'octubre, d'establiment dels ensenyaments i del currículum d'idiomes de règim especial a la Comunitat Valenciana. Aquests cursos també es poden oferir en format intensiu, de manera que l'alumnat pot completar un curs de 60 hores en un sol quadrimestre, ja siga d'octubre a gener o de febrer a maig.  
  
1.5. Cursos en línia dels nivells A2 d'anglés amb el programa That's English! Aquests cursos estan regulats pel Decret 78/2013, del Consell. Atés que són cursos que ofereix el Ministeri d'Educació i Formació Professional, el calendari i el procés d'admissió no estan inclosos en aquesta resolució.  
2. La matriculació en els ensenyaments d'idiomes de règim especial que s'ofereixen en les escoles oficials d'idiomes no pressuposa la inscripció per a fer la prova de certificació, que s'ha de fer en els termes que disposa l'article 3 de l'Ordre de 10 de març de 2008. És responsabilitat de l'alumnat interessat inscriure's en la prova de certificació en els períodes establerts.  
3. Amb caràcter general, els ciutadans de qualsevol nacionalitat es poden matricular en un idioma estranger diferent de l'oficial del país on van fer l'escolarització obligatòria.  
4. Tota l'oferta formativa de les escoles oficials d'idiomes de la Comunitat Valenciana ha de ser autoritzada per l'Administració educativa. La durada en hores, els requisits d'accés i les taxes per a cada curs s'han de fer públics.  
5. En la tramitació de la matriculació de l'alumnat i en l'accés a les seues dades s'observaran les normes que estableix la Llei orgànica 3/2018, de 5 de desembre, de protecció de dades personals i garantia dels drets digitals, i la normativa que la desplega.  
6. Cada escola oficial d'idiomes haurà de posar els mitjans necessaris a disposició dels usuaris que no tinguen accés a internet, per a la sol·licitud d'admissió telemàtica.  
  
Segon. Condicions d'accés  
1. Per a accedir per primera vegada als ensenyaments d'idiomes és requisit tindre setze anys o complir-los l'any natural en què es comencen els estudis.  
Poden accedir-hi per primera vegada els majors de catorze anys en l'any natural en què es matriculen per a seguir l'ensenyament d'una llengua estrangera diferent de la primera llengua estrangera que cursen en l'Educació Secundària Obligatòria i/o per a seguir l'ensenyament tant de valencià com d'espanyol com a llengua estrangera en cas d'haver estat escolaritzats en el sistema educatiu valencià en els últims dos anys abans de l'inici del curs 2021-2022.  
2. El títol de Batxillerat habilita per a accedir, mitjançant el procediment que estableix aquesta resolució, als ensenyaments d'idiomes de primer curs de B1 de la primera llengua estrangera cursada en Batxillerat, sense que això comporte la convalidació ni l'expedició de cap títol del certificat de nivell A2. Els sol·licitants que vulguen obtindre el certificat del nivell bàsic A2 podran sol·licitar l'accés al segon curs de nivell bàsic A2.  
3. El certificat del nivell A2 obtingut per la superació de la prova homologada que regula l'Ordre 20/2011, de 24 d'octubre, de la Conselleria d'Educació, Formació i Ocupació (DOGV 6646, 08.11.2011), habilita per a accedir, mitjançant el procediment que estableix aquesta resolució, al primer curs de nivell B1 de l'idioma certificat.  
4. L'alumnat que haja superat les proves dels nivells d'A2 i B1 en el Centre Universitari d'Idiomes a Distància (CUID) té accés al primer curs de nivell B1 i al primer curs de nivell B2, respectivament, segons l'acord, de 23 d'octubre de 2012, de col·laboració entre la Universitat Nacional d'Educació a Distància (UNED) i el Ministeri d'Educació, Cultura i Esport, que té validesa en tot el territori nacional.  
  
5. L'alumnat que tinga superats i certificats els nivells de coneixements oral (A2), elemental (B1), B2 o mitjà (C1) de la Junta Qualificadora de Coneixements de Valencià (JQCV) pot accedir al nivell B1, B2, C1 i primer curs del nivell C2, respectivament, en les escoles oficials d'idiomes de la Comunitat Valenciana. El nivell superior de la JQCV pot donar accés al segon curs del nivell C2 de les escoles oficials d'idiomes.  
Pot accedir al nivell B2 de valencià l'alumnat que haja superat en els estudis de Batxillerat l'assignatura de Valencià i tinga el títol de Batxillerat, d'acord amb el que estableix la disposició addicional segona de l'ordre 7/2017, de 2 de març, de la Conselleria d'Educació, Investigació, Cultura i Esport, sense que això comporte ni la convalidació ni l'expedició de cap títol del certificat de nivell B1.  
  
Pot accedir al nivell C1 de valencià l'alumnat que haja superat l'assignatura de Valencià i els estudis de Batxillerat (o estiga en tràmit d'obtindre'n el títol) en el Programa d'ensenyament en valencià, sense que això comporte ni la convalidació ni l'expedició de cap títol del certificat de nivell B2.  
6. Els diplomes d'espanyol per a estrangers dels nivells A2, B1, B2 i C1 (diplomes DELE de l'Institut Cervantes) permeten accedir, respectivament, al nivell B1, B2, C1 i al C2 d'espanyol per a estrangers de les escoles oficials d'idiomes, segons el Reial decret 264/2008, de 22 de febrer (BOE 62, 12.03.2008).  
7. L'alumnat del programa That's English! que haja superat el mòdul 2 té accés a l'ensenyament presencial de segon curs d'A2. L'alumnat del programa That's English! que haja superat els mòduls 4 i 8 té accés a l'ensenyament presencial o a distància de primer curs de B1 i B2, respectivament. L'alumnat del programa That's English! que haja superat el mòdul 12 té accés a l'ensenyament presencial de primer curs de C1.  
  
8. L'alumnat del programa That's English! que haja superat els mòduls 6 i 10 té accés a l'ensenyament presencial o a distància de segon curs de B1 i B2, respectivament.  
9. Les persones que aporten un certificat de nivells A2, B1, B2 o C1 de les entitats reconegudes en els annexos d'aquesta resolució poden sol·licitar la inscripció en el curs següent.  
10. Els estudiants que tinguen la possibilitat d'accedir directament a un curs superior al primer d'A2 segons els punts 2, 3, 4, 5, 6 i 8 d'aquest apartat, poden optar, si ho prefereixen, per accedir al curs immediatament inferior, la primera vegada que es matriculen en eixe idioma en una escola oficial d'idiomes valenciana, sempre que hi haja disponibilitat de vacants. En cas de no haver-hi vacants, poden accedir als cursos complementaris de dues hores setmanals.  
11. El professorat seleccionat per a participar en les accions formatives a través de les escoles oficials d'idiomes dins del PIALP que acredite un nivell de llengua reconegut per la Conselleria d'Educació, Cultura i Esport pot optar al curs immediatament superior (excepte C2, nivell no inclòs en el PIALP) o, si ho prefereix, als cursos complementaris de dues hores setmanals o a cursos d'actualització de coneixements, sempre que hi haja oferta i disponibilitat de places.  
  
12. Totes les titulacions i les entitats reconegudes per a accedir a les escoles oficials d'idiomes es recullen en l'annex I (anglés), annex II (francés), annex III (alemany), annex IV (italià), annex V (valencià) i annex VI (altres idiomes) d'aquesta resolució.  
13. Per a accedir a un curs complementari s'acceptaran les mateixes titulacions que s'especifiquen en els punts anteriors d'aquest apartat.  
14. L'alumnat que haja superat tres parts de la prova de certificació en convocatòries anteriors podrà matricular-se en l'últim curs del mateix nivell que no ha superat en la prova.  
  
Tercer. Tràmit de sol·licitud de participació en els cursos del Pla integral d'aprenentatge de llengües per al professorat (PIALP)  
1. El professorat interessat a accedir per primera vegada a les places disponibles d'anglés i valencià de les escoles oficials d'idiomes dins de les accions formatives del PIALP haurà de completar una sol·licitud telemàtica mitjançant la plataforma ovidoc.edu.gva.es.  
S'inclou en aquest procediment tot l'alumnat del PIALP de cursos anteriors al curs 2020-2021 en qualsevol de les seues modalitats, l'alumnat del PIALP del curs 2020-2021 que vulga canviar de modalitat d'ensenyament i l'alumnat del PIALP amb pèrdua d'escolaritat.  
  
2. El termini per a realitzar la sol·licitud a través de la plataforma OVIDOC és des de les 12.00 hores del 28 de maig de 2021 fins a les 23.59 hores del 6 de juny de 2021.  
3. En la sol·licitud s'ha de triar la modalitat de participació: cursos curriculars presencials (de 120 hores), cursos presencials de formació complementària (de 30 o 60 hores) o cursos curriculars en línia (de 120 hores a distància). També s'haurà de triar l'escola oficial d'idiomes en què es vol fer el curs presencial, ja siga curricular o complementari. En el cas dels cursos en línia de B2 i C1 d'anglés i C1 de valencià, s'haurà de triar només una franja horària.  
  
3.1. Sol·licitud dels cursos PIALP d'anglés: cursos curriculars presencials, cursos complementaris o cursos curriculars en línia.  
El tràmit a la plataforma ovidoc.edu.gva.es s'anomena «Cursos PIALP - Anglés conv. 2021/2022» i per accedir-hi serà necessari estar en actiu, donat d'alta en la plataforma ITACA i tindre la informació personal actualitzada amb les dades correctes, sobretot pel que fa al cos docent al qual es pertany.  
3.2. Sol·licitud dels cursos PIALP de valencià: cursos curriculars presencials, cursos complementaris o cursos curriculars en línia.  
  
El tràmit a la plataforma ovidoc.edu.gva.es s'anomena «Cursos PIALP - Valencià conv. 2021/2022» i per accedir-hi serà necessari estar en actiu, donat d'alta en la plataforma ITACA i tindre la informació personal actualitzada amb les dades correctes, sobretot pel que fa al cos docent al qual es pertany.  
4. En cas de voler sol·licitar cursos d'anglés i de valencià s'han de realitzar dos tràmits diferents dins de la plataforma OVIDOC, un per a cada llengua. Cada sol·licitud es podrà modificar o anul·lar, fins i tot una vegada validada i enviada. L'últim tràmit validat serà el que constarà com a presentat i sobreescriurà tots els anteriors. Al final del tràmit es generarà un justificant en format PDF que s'haurà de presentar en el moment de formalitzar la matriculació en l'escola oficial d'idiomes corresponent.  
5. Els sol·licitants admesos en el PIALP de nou ingrés que hagen sol·licitat cursos presencials (tant curriculars com complementaris) podran consultar la llista d'admesos a partir del dia 10 de juny de 2021 i hauran de fer una sol·licitud d'admissió a través de l'assistent telemàtic, d'acord amb el procediment establit en l'apartat quart d'aquesta resolució.  
En cas de no realitzar aquesta sol·licitud d'admissió a través de l'assistent telemàtic en convocatòria ordinària o no lliurar la documentació al centre abans del dia 9 de setembre, s'entendrà que el candidat o candidata desisteix del seu dret a la plaça vacant i tindrà l'oportunitat de tornar a participar com a alumnat PIALP en l'admissió extraordinària.  
  
6. Els sol·licitants de nou ingrés admesos en el PIALP que hagen sol·licitat cursos en línia rebran un correu electrònic de confirmació de plaça abans del dia 10 de juny de 2021. Hauran de formalitzar la matrícula abans del dia 6 de juliol de 2021 remetent la documentació establida en el punt 10 de l'apartat sisé (Formalització de matrícula) al correu electrònic qywbpjdlrn@puf.of. La coordinació dels cursos en línia assignarà els sol·licitants a una de les escoles que imparteixen aquesta modalitat (EOI d'Alacant, EOI de Castelló, EOI de Gandia i EOI de Sagunt), tenint en compte les vacants disponibles en cadascuna de les escoles.  
7. L'alumnat dels cursos en línia del PIALP matriculats durant el curs acadèmic 2020-2021 rebran una notificació per correu electrònic per tal que en confirmen la petició de matrícula per al curs 2021-2022. Hauran d'omplir la sol·licitud de l'annex VII, que es pot descarregar des de la pàgina web http://www.eoi.gva.es/es/admissio-i-matricula, i presentar-la al correu electrònic pzzmathuvz@owx.pb abans del dia 6 de juliol de 2021, en cas d'haver superat o suspés el curs en convocatòria ordinària o extraordinària.  
8. L'alumnat dels cursos presencials del PIALP durant el curs acadèmic 2020-2021 ha de realitzar sol·licitud d'admissió per al curs 2021-2022 a través de l'assistent telemàtic sense fer la sol·licitud prèviament en la plataforma OVIDOC, d'acord amb el procediment establit en l'apartat quart d'aquesta resolució.  
9. Qualsevol informació en la sol·licitud de participació que no siga verídica o no puga ser acreditada suposarà l'anul·lació de la matrícula.  
  
10. En el cas dels sol·licitants que accedeixen per primera vegada al PIALP, alumnat del PIALP en cursos anteriors al curs 2020-2021, o alumnat del PIALP del curs 2020-2021 que vulga canviar de modalitat d'ensenyament, en cap cas es podrà considerar vàlida la sol·licitud de participació en el PIALP que es realitze a través del procediment d'admissió general establit en l'apartat quart, accessible des de http://www.eoi.gva.es/va/admissio-i-matricula, sense haver fet la petició prèviament en la plataforma ovidoc.edu.gva.es.  
11. L'alumnat del PIALP presencial en el curs 2020-2021 i de nou ingrés que ha formalitzat la matrícula en una Escola Oficial d'Idiomes al mes de juliol de 2021 i vol canviar d'escola ha de demanar la baixa de la matrícula en el centre matriculat abans del 9 de setembre i participar de nou en el procés telemàtic de sol·licitud d'admissió del 15 al 19 de setembre com a alumnat del PIALP.  
12. L'alumnat del PIALP de nou ingrés que ha formalitzat la matrícula en el període d'admissió ordinari i aprova la prova de certificació per lliure en la convocatòria extraordinària en un nivell superior tindrà l'opció de modificar la matrícula al nou curs en la secretaria del centre en el període d'últimes vacants  
  
Quart. Procés d'admissió als cursos presencials curriculars  
1. Tant l'alumnat matriculat en el curs 2020-2021 com els sol·licitants de nou ingrés que vulguen matricular-se als cursos presencials curriculars han de tramitar la sol·licitud d'admissió telemàticament. Es tramitarà una única sol·licitud telemàtica en la qual es triaran les preferències horàries i d'escola ordenades per prioritat. El sol·licitant podrà triar un màxim de tres idiomes i fins a 50 combinacions horàries amb la possibilitat de seleccionar diverses escoles.  
Es podrà accedir a l'assistent telemàtic d'admissió al juny (convocatòria ordinària) i al setembre (convocatòria extraordinària). En ambdues convocatòries només podran participar els col·lectius indicats en el punt 2 d'aquest apartat. Si un alumne no resulta admés en la convocatòria ordinària ha de realitzar una nova sol·licitud d'admissió en la convocatòria extraordinària, si encara desitja ser-hi admés.  
2. Primer període d'admissió i matrícula (convocatòria ordinària):  
S'obrirà un primer període d'admissió i matrícula al mes de juny. L'assistent telemàtic d'admissió estarà accessible des de la pàgina web telematricula.es a partir de les 12.00 hores del dia 11 de juny de 2021 i fins a les 23.59 hores del dia 28 de juny de 2021 en convocatòria ordinària. La informació complementària per a la matrícula estarà accessible en http://www.eoi.gva.es/va/admissio-i-matricula. Els col·lectius sol·licitants següents seran adjudicats a les vacants disponibles en aquest ordre:  
2.A. L'alumnat matriculat en el curs 2020-2021 del mateix idioma i en la mateixa EOI en què sol·licita una plaça en qualsevol curs curricular presencial, tant si promociona com si no promociona. En aquest col·lectiu no està inclòs l'alumnat del PIALP matriculat en el curs 2020-2021. En cas de no ser alumne/a de la mateixa escola que sol·licita, es considera dins del col·lectiu de l'apartat 2.F.  
En aquest col·lectiu està inclòs:  
2.A.1. L'alumnat matriculat oficial en el curs 2020-2021 del mateix idioma i en la mateixa EOI en què sol·licita una plaça en qualsevol curs curricular presencial sense pèrdua d'escolaritat, excepte els sol·licitants d'accés a primer de C2. En cas d'haver perdut l'escolaritat es considera dins del col·lectiu 2.G.2.  
2.A.2. L'alumnat matriculat oficial en el curs 2020-2021 que ha efectuat renúncia de matrícula.  
2.A.3. L'alumnat matriculat oficial en el curs 2020-2021 en el mateix idioma i està en possessió d'un certificat d'una entitat externa d'un nivell superior al cursat en l'escola oficial d'idiomes.  
2.A.4. L'alumnat matriculat oficial en el curs 2020-2021 que ha efectuat una prova de nivell en una EOI aquest curs per a accedir a l'aprenentatge d'una llengua, d'acord amb l'apartat 10 d'aquesta resolució.  
2.A.5. L'alumnat matriculat oficial en el curs 2020-2021 que ha superat el curs en la promoció ordinària o extraordinària i que vulga romandre en el curs al que ja estava matriculat amb la categoria d'un curs d'actualització de coneixements.  
2.B. L'alumnat matriculat en el That's English! en el curs 2020-2021 que sol·licita matrícula en la modalitat presencial d'anglés de la mateixa escola, tant si promociona com si no promociona. Si no és alumne de la mateixa escola, es considera dins del col·lectiu de l'apartat 2.F.  
  
2.C. L'alumnat del PIALP matriculat en el curs 2020-2021. S'inclou en aquest col·lectiu:  
2.C.1 L'alumnat del PIALP matriculat en el curs 2020-2021, tant si promociona com si no promociona. Aquest alumnat tindrà la mateixa prioritat en qualsevol escola que sol·licite en el mateix idioma que cursava.  
2.C.2. L'alumnat del PIALP matriculat en línia o en un curs complementari en l'any acadèmic 2020-2021 i vol matricular-se com a alumnat del PIALP d'un curs curricular presencial.  
2.C.3. L'alumnat del PIALP matriculat en un curs curricular presencial en el curs 2020-2021 que ja ha superat el nivell demanat i desitja fer un curs d'actualització de coneixements.  
2.D. L'alumnat que ha estat matriculat en el curs 2020-2021 en el nivell A2, tant en primer curs com en segon, en la mateixa escola oficial d'idiomes que sol·licita, no ha superat el curs en convocatòria ordinària o extraordinària, però ha superat la prova homologada en el centre d'Educació Secundària o Formació Professional de què és alumne/a i vol matricular-se al primer curs del nivell intermedi B1. En cas de no ser alumne/a de la mateixa escola oficial d'idiomes, es considera dins del col·lectiu de l'apartat 2.F.  
2.E. L'alumnat que opta per primera vegada al PIALP i que ha fet correctament la sol·licitud a través de plataforma OVIDOC, ha estat admés per a participar en el pla, seguint l'ordre d'adjudicació establit, amb la prioritat de baremació següent:  
- 2.E.1. Personal docent funcionari de carrera.  
- 2.E.2. Personal docent funcionari interí.  
- 2.E.3. Personal docent de centres concertats.  
2.F. L'alumnat matriculat en el curs acadèmic 2020-2021 en una escola oficial d'idiomes valenciana i sol·licite trasllat d'expedient a una altra escola. Aquest alumnat ha d'acreditar, en el moment de formalitzar la matrícula, la seua situació acadèmica mitjançant un certificat acadèmic de notes que ha d'expedir l'EOI d'origen.  
2.G. Els alumnes següents, tots amb la mateixa prioritat d'adjudicació:  
2.G.1. L'alumnat matriculat en el nivell C1 durant el curs 2020-2021 que vol continuar els estudis en el nivell C2 i ha superat l'últim curs de C1 en la convocatòria ordinària o extraordinària.  
2.G.2. Els candidats que no han estat mai matriculats en una escola oficial d'idiomes.  
2.G.3. L'alumnat que no ha estat matriculat en el curs acadèmic 2020-2021 en una escola oficial d'idiomes, ha superat la prova de certificació de qualsevol nivell com a alumnat lliure i vol continuar els estudis com a alumnat oficial matriculat.  
2.G.4. L'alumnat que ha estat matriculat en el curs acadèmic 2020-2021 i vol començar els estudis en un altre idioma.  
2.G.5. L'alumnat d'anys anteriors que no ha estat matriculat en el curs 2020-2021 i vol continuar els estudis.  
2.G.6. L'alumnat matriculat en una escola oficial d'idiomes d'una altra comunitat autònoma i vol fer trasllat d'expedient a una escola oficial d'idiomes valenciana. Aquest alumnat ha d'acreditar, en el moment de formalitzar la matrícula, la seua situació acadèmica mitjançant un certificat acadèmic de notes que ha d'expedir l'EOI d'origen.  
  
2.G.7. Els candidats que han efectuat una prova de nivell aquest curs per a accedir a l'aprenentatge d'una llengua, d'acord amb l'apartat 10. Aquest apartat inclou l'alumnat de cursos anteriors al 2020-2021 que vol fer la prova de nivell per accedir a un curs superior al cursat.  
  
2.G.8. L'alumnat matriculat en el curs primer de C2 durant el curs 2020-2021 que no promociona i vol repetir el curs de primer de C2.  
  
3. La previsió de vacants es publicarà el dia 11 de juny de 2021 en el web: https://ceice.gva.es/va/web/admision-alumnado/inicio. Els resultats de l'adjudicació de vacants estaran disponible en l'assistent telemàtic d'admissió el dia 9 de juliol de 2021.  
4. Durant el període del 12 de juliol al 2 de setembre de 2021 els candidats que hagen obtingut plaça formalitzaran la matrícula presentant la documentació requerida en l'apartat sisé (Formalització de matrícula) d'aquesta resolució. Dins d'aquest període, cada EOI establirà el calendari concret de formalització, que publicarà a la seua pàgina web. En el cas de no formalitzar la matrícula en el període indicat, es considerarà que s'ha renunciat a la plaça i, per tant, es perdrà la reserva de la plaça assignada.  
5. Durant el període del 3 al 9 de setembre de 2021 les escoles oficials d'idiomes matricularan amb l'ordre de prioritat següent:  
5.1. L'alumnat oficial de cursos no conduents a prova de certificació que va obtindre resultats de la convocatòria extraordinària després del 28 de juny i no va poder sol·licitar plaça en l'assistent telemàtic.  
5.2. Aquelles persones que hagen participat en l'assistent telemàtic d'admissió i vulguen fer alguna esmena.  
5.3. Les persones candidates que hagen quedat en llista d'espera en l'adjudicació del dia 9 de juliol, en l'ordre d'espera assignat per l'assistent telemàtic.  
6. Segon període d'admissió i matrícula (convocatòria extraordinària):  
S'obrirà un segon període d'admissió i matrícula telemàtica al mes de setembre. Només podran participar els col·lectius indicats en el punt 2 d'aquest apartat. L'assistent telemàtic d'admissió estarà accessible des de la pàgina web telematricula.es a partir de les 12.00 hores del dia 15 de setembre i fins a les 23.59 hores del dia 19 de setembre de 2021 en convocatòria extraordinària. La informació complementària per a la matrícula estarà accessible en http://www.eoi.gva.es/va/admissio-i-matricula. S'adjudicaran les vacants disponibles en el mateix ordre de prioritat de la convocatòria ordinària.  
7. Les vacants disponibles per al període d'admissió de setembre es publicaran el dia 15 de setembre de 2021 en el web http://www.ceice.gva.es/va/web/admision-alumnado/inicio.  
El resultat de l'adjudicació de vacants del període de setembre estarà disponible en l'assistent telemàtic d'admissió el dia 23 de setembre de 2021.  
8. Des del 23 al 30 de setembre de 2021, les persones candidates que hagen obtingut plaça formalitzaran la matrícula en el centre d'acord amb el procediment establit en l'apartat quart d'aquesta resolució.  
  
L'alumnat amb una vacant adjudicada el dia 23 de setembre de 2021 que encara no haja formalitzat la matrícula en la secretaria del centre podrà assistir a les primeres sessions del curs amb els documents acreditatius d'assignació de plaça i de la cita prèvia per a la formalització de la matrícula. El professorat farà la comprovació d'aquesta situació a l'inici de la sessió.  
9. Els dies 1 i 4 d'octubre de 2021 les escoles oficials d'idiomes matricularan l'alumnat que haja quedat en llista d'espera en l'adjudicació del dia 23 de setembre de 2021, en l'ordre d'espera assignat per l'assistent telemàtic.  
10. Període d'últimes vacants:  
10.A. Una vegada finalitzat el procés telemàtic d'admissió i matrícula i les persones candidates en llista d'espera, si encara queden places escolars vacants, es poden matricular presencialment en les escoles:  
  
10.A.1. L'alumnat que sol·licita trasllat de matrícula i no ho haja fet en el procés d'admissió de setembre.  
10.A.2. L'alumnat que ha superat o no ha superat la prova de certificació i vol matricular-se al curs que li correspon.  
10.A.3. Les persones que van perdre l'escolaritat i les que han esgotat les convocatòries presencials.  
10.A.4. Les persones que volen actualitzar coneixements d'un idioma en un curs d'actualització de coneixements. Aquesta modalitat d'inscripció no té efecte acadèmic i és incompatible amb una matrícula oficial del mateix idioma. Si aquest alumnat vol continuar els estudis amb efecte acadèmic el curs 2021-2022, haurà de fer la sol·licitud de matrícula corresponent.  
10.A.5. Les persones que vulguen començar o continuar estudis i no hagen pogut fer el procés d'admissió al juny o al setembre.  
10.B. Cada EOI publicarà llistats actualitzats a diari en el web, sempre que siga possible, amb les places disponibles per a cada idioma i nivell.  
Cada EOI establirà un calendari de matriculació amb horaris per als interessats esmentats en el punt 10.A a matricular-se a la secretaria de les escoles dins del termini d'últimes vacants. Els interessats obtindran una reserva de plaça i la documentació pertinent per a poder formalitzar la matrícula en les 24 hores següents. En cas de no formalitzar la matrícula en el termini establert, la plaça s'oferirà al següent interessat.  
  
La documentació per a la formalització de la matrícula es troba a l'apartat sisé d'aquesta resolució.  
11. En cadascun dels col·lectius llistats fins al punt 10 d'aquest apartat, l'ordre de prelació començarà a partir de la lletra E, segons el resultat del sorteig de la Direcció General de centres docents a què fa referència l'Article 38 del Decret 40/2016, que regula l'admissió en els centres docents públics i privats concertats que imparteixen ensenyaments d'educació infantil, educació primària, educació secundària obligatòria i batxillerat, per al curs 2021-2022.  
12. Les persones interessades a accedir als cursos presencials mitjançant una prova de nivell hauran de preinscriure's en la prova de nivell segons el que estableix l'article 17 de l'Ordre 87/2013, de 20 de setembre, de la Conselleria d'Educació, Cultura i Esport, que regula l'organització i el funcionament de les escoles oficials d'idiomes de la Comunitat Valenciana.  
13. En les seccions de les escoles oficials d'idiomes actuals només es pot inscriure alumnat dels nivells i els idiomes que hi ha autoritzats per a aquestes seccions.  
14. Cada escola oficial d'idiomes haurà de posar els mitjans necessaris a disposició dels usuaris per a la sol·licitud d'inscripció telemàtica, sempre que siga possible.  
15. En les escoles oficials d'idiomes només es poden fer proves de nivell dels idiomes que hi ha autoritzats.  
  
Cinqué. Procés d'admissió als cursos curriculars a distància dels nivells intermedi B1 i intermedi B2 d'anglés  
1. El procediment d'admissió als cursos curriculars a distància dels nivells intermedi B1 i intermedi B2 es farà d'acord amb la prioritat següent:  
1.1. Alumnat del That's English! del curs 2020-21  
1.2. Persones candidates de nou ingrés  
2. L'alumnat del That's English! del curs 2020-2021 que vulga accedir als nivells intermedi B1 i B2 a distància formalitzarà la matrícula en la secretaria del centre durant els dies 28 al 30 de juny de 2021.  
  
3. Les persones candidates de nou ingrés als cursos curriculars a distància dels nivells intermedi B1 i intermedi B2 d'anglés podran fer la sol·licitud d'admissió des de les 10.00 h del dia 13 de juliol fins a les 14.00 h del dia 15 de juliol de 2021 a través del formulari telemàtic accessible des de l'apartat http://eoi.gva.es/va/admissio-i-matricula. Només es podrà fer una sol·licitud d'admissió en un únic nivell i per a una única escola oficial d'idiomes amb les preferències horàries ordenades per prioritat.  
Una vegada enviat el formulari de sol·licitud d'admissió, la persona sol·licitant rebrà un justificant d'enviament al correu electrònic indicat. En cas de més d'una sol·licitud per persona, es tindrà en compte l'última sol·licitud presentada.  
L'ordre de prelació en l'adjudicació d'aquestes vacants serà a partir de la lletra E, segons el resultat del sorteig de la Direcció General de centres docents a què fa referència l'Article 38 del Decret 40/2016, que regula l'admissió en els centres docents públics i privats concertats que imparteixen ensenyaments d'educació infantil, educació primària, educació secundària obligatòria i batxillerat, per al curs 2021-2022.  
  
El dia 6 de setembre de 2021 cada escola oficial d'idiomes que imparteix aquests cursos publicarà el llistat d'adjudicats i una llista d'espera sempre observant les normes establides per la Llei orgànica 3/2018, de 5 de desembre, de protecció de dades personals i garantia dels drets digitals, i la normativa que la desplega.  
Durant els dies 10 i 13 de setembre els candidats que hagen obtingut plaça formalitzaran la matrícula presentant la documentació requerida en l'apartat sisé (Formalització de matrícula) d'aquesta resolució. En el cas de no formalitzar la matrícula en el període indicat, es considerarà que s'ha renunciat a la plaça i, per tant, es perdrà la reserva de la plaça assignada. En cas de quedar places vacants, el dia 15 de setembre formalitzaran la matrícula els candidats en llista d'espera.  
  
Les escoles oficials d'idiomes en què s'impartirà aquest ensenyament seran les següents: EOI Alacant, EOI Benidorm, EOI Castelló de la Plana, EOI Gandia, EOI Elx, EOI Sagunt, EOI Quart de Poblet i EOI València-Saïdia.  
  
Sisé. Formalització de matrícula als cursos curriculars  
1. Per a formalitzar la matrícula en qualsevol escola oficial d'idiomes de la Comunitat Valenciana, l'alumnat ha d'abonar la taxa corresponent esmentada en l'annex VIII d'aquesta resolució. La matrícula no es considera finalitzada fins que l'escola oficial d'idiomes corresponent comprova la documentació requerida en els punts 6 i següents d'aquest apartat i l'alumnat rep el justificant de matrícula corresponent.  
  
2. L'alumnat de nou ingrés que no haja estat mai matriculat abans en una escola oficial d'idiomes ha d'abonar la taxa d'obertura d'expedient i, opcionalment, la taxa d'expedició de targeta d'identitat d'alumne.  
  
L'alumnat que es matricule en més d'un idioma en escoles diferents només haurà d'abonar l'obertura d'expedient, si escau, en una de les escoles i presentar el justificant de matrícula en l'altra escola.  
  
L'alumnat de nou ingrés al PIALP que haja estat admés en un idioma que no preveu aquest pla no haurà d'abonar l'obertura d'expedient per a la matrícula en l'altre idioma.  
L'alumnat que es matricula a un curs d'actualització de coneixements abonarà la taxa d'alumnat de nou ingrés.  
L'alumnat que haja estat matriculat prèviament en una EOI dins de l'àmbit territorial de la Comunitat Valenciana distinta de l'EOI que sol·licita no haurà d'abonar l'obertura d'expedient. Les persones sol·licitants que hagen estat matriculades prèviament durant el curs 2018-19 o anteriors hauran de presentar juntament amb la resta de documentació un document que certifique que van estar matriculades en una EOI de la Comunitat Valenciana, com ara un expedient acadèmic, un document o resguard de matrícula, una certificació acadèmica o un certificat de nivell. En cas de no tindre cap document haurà de demanar al centre d'origen documentació expedida per l'EOI que acredite que anteriorment havia estat cursant estudis o havia estat matriculat en una prova de certificació com a alumnat lliure. Dins de l'assistent telemàtic d'admissió haurà de marcar la casella de «trasllat d'expedient» i pagar la taxa corresponent.  
  
En les taxes de matrícula s'aplicaran les exempcions i les bonificacions que preveu la Llei 20/2017, de 28 de desembre, de taxes.  
3. El professorat seleccionat per a participar en les accions formatives a través de les escoles oficials d'idiomes dins del PIALP en qualsevol de les seues modalitats estarà exempt del pagament de les taxes de matrícula, obertura d'expedient i expedició de targeta d'identitat d'alumne, però haurà de presentar la documentació que especifiquen els punts 7, 8, 9, i, en el cas d'alumnat del PIALP en línia, també el punt 10 d'aquest apartat, segons la modalitat de matrícula corresponent. L'expedició dels certificats o les certificacions acadèmiques no estarà exempta del pagament de les taxes corresponents.  
4. L'alumnat matriculat anteriorment en qualsevol de les EOI de la Comunitat Valenciana que vol fer un trasllat de matrícula a una altra escola haurà d'abonar la taxa de trasllat d'expedient. Estarà exempt d'abonar la taxa d'obertura d'expedient. Està inclòs en aquest col·lectiu l'alumnat matriculat en cursos acadèmics anteriors en la modalitat lliure de les proves de certificació.  
5. L'alumnat matriculat en el curs 2020-2021 en la mateixa EOI en què ha sigut admés ha d'aportar la documentació següent:  
5.1. Sol·licitud telemàtica de petició d'horaris emplenada i signada.  
5.2. Imprés 046 omplit i correctament generat i justificant de pagament bancari de la taxa.  
6. L'alumnat no matriculat en el curs 2020-2021 en la mateixa EOI en què ha sigut admés ha d'aportar la documentació següent:  
  
6.1. Sol·licitud telemàtica de petició d'horaris emplenada i signada.  
6.2. Imprés 046 omplit i correctament generat i justificant de pagament bancari de la taxa.  
6.3. En cas de ser la primera vegada que es matricula en aquesta escola oficial d'idiomes, una fotografia grandària carnet.  
6.4. En cas d'accedir a un curs superior a primer d'A2, original i fotocòpia del certificat acreditatiu del nivell de llengua, d'acord amb allò que s'estipula en l'apartat segon (condicions d'accés).  
6.5. Original i fotocòpia del carnet de família nombrosa o monoparental, si és procedent.  
6.6. En el cas de famílies víctimes del terrorisme o de violència de gènere, original i fotocòpia del certificat oficial que ha emés l'Administració competent.  
6.7. L'alumnat estranger comunitari (d'algun país de la Unió Europea) ha d'aportar la fotocòpia i l'original del passaport o del NIE (o fotocòpia compulsada) i document que acredite el país en què s'ha fet l'escolarització obligatòria o bé un certificat escolar del centre de l'estat espanyol on va fer l'escolarització obligatòria.  
Els documents originals es retornaran al sol·licitant després de confrontar la veracitat de la fotocòpia en la secretaria del centre.  
L'alumnat estranger no comunitari ha d'aportar fotocòpia i original del NIE (o fotocòpia compulsada), permís de residència en vigor o visat d'estudis i document que acredite el país en què s'ha fet l'escolarització obligatòria. Si en el moment de fer la matrícula no es disposa del NIE, permís de residència o visat d'estudis es matricularà condicionadament i disposarà de 6 mesos per a aportar la documentació requerida.  
  
7. L'alumnat del PIALP presencial matriculat en el curs 2020-2021 haurà d'aportar la sol·licitud telemàtica de petició d'horaris emplenada i signada.  
8. L'alumnat del PIALP presencial de nou ingrés haurà d'aportar la documentació següent:  
8.1. Sol·licitud presentada en la plataforma OVIDOC.  
8.2. Sol·licitud telemàtica de petició d'horaris emplenada i signada.  
8.3. En cas de ser la primera vegada que es matricula en una escola oficial d'idiomes, una fotografia amb grandària carnet.  
8.4. En cas d'accedir a un curs superior a primer d'A2, original i fotocòpia (o fotocòpia acarada) del certificat acreditatiu del nivell de llengua, d'acord amb allò estipulat en l'apartat segon (condicions d'accés). En cas de presentar l'original de manera presencial, aquest es retornarà al sol·licitant després de confrontar la veracitat de la fotocòpia en la secretaria del centre.  
9. L'alumnat del PIALP en línia matriculat en el curs 2020-2021 haurà de lliurar la sol·licitud de matrícula d'acord amb el model de l'annex VII i seguir les instruccions del punt 7 de l'apartat tercer d'aquesta resolució.  
10. L'alumnat del PIALP en línia de nou ingrés haurà d'aportar:  
  
10.1. Sol·licitud presentada en la plataforma OVIDOC i correu electrònic de confirmació de plaça.  
10.2. Sol·licitud de matrícula d'acord amb el model de l'annex VII.  
10.3. En cas de ser la primera vegada que es matricula en una escola oficial d'idiomes, una fotografia amb grandària carnet.  
10.4. En cas d'accedir a un curs superior a primer d'A2, fotocòpia confrontada del certificat acreditatiu del nivell de llengua, d'acord amb el que estipula en l'apartat segon (condicions d'accés).  
  
11. L'alumnat dels cursos curriculars a distància d'intermedi B1 i intermedi B2 d'anglés haurà d'aportar la documentació següent:  
11.1. Imprés 046 omplit i correctament generat pel centre i justificant de pagament bancari de la taxa.  
11.2. En cas de ser la primera vegada que es matricula en aquesta escola oficial d'idiomes, una fotografia grandària carnet.  
11.3. Original i fotocòpia del certificat acreditatiu del nivell de llengua, d'acord amb allò estipulat en l'apartat segon (condicions d'accés).  
  
12. Els sol·licitants que tinguen menys de 16 anys durant l'any 2021 que vulguen seguir l'ensenyament d'un idioma estranger diferent del primer idioma estranger que cursen en l'Educació Secundària Obligatòria han de presentar un certificat del centre docent on cursen actualment els estudis que acredite el curs que fan i l'idioma o els idiomes estrangers que estudien.  
13. En els supòsits de no-convivència dels progenitors de l'alumne o alumna per motius de separació, divorci, ruptura de parella de fet, o situació anàloga, s'aplicarà, en el procediment d'admissió i en el canvi de centre educatiu de l'alumnat en els centres docents públics i privats concertats que imparteixen Educació Secundària Obligatòria de la Comunitat Valenciana, la Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions per a aplicar-les als centres docents sostinguts amb fons públics d'ensenyaments no universitaris de la Comunitat Valenciana davant de diversos supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues (DOGV 8490, 20.02.2019).  
  
14. Els sol·licitants que disposen del títol de Batxillerat, espanyol o homologat, i vulguen accedir als estudis d'idiomes de primer curs del nivell B1 o de segon curs del nivell A2 de la primera llengua estrangera cursada en Batxillerat han de presentar un certificat acadèmic en què conste la primera llengua estrangera que han cursat en Batxillerat i que tenen el títol de Batxillerat o es troben en tràmit d'obtindre'l.  
  
15. Els sol·licitants que disposen del títol de Batxillerat i vulguen accedir al primer curs del nivell B2 de valencià han de presentar un certificat acadèmic en què conste la superació en Batxillerat de l'assignatura de Valencià.  
16. Els sol·licitants que disposen del títol de Batxillerat i vulguen accedir al nivell C1 de valencià han de presentar un certificat acadèmic en què conste que tenen el títol de Batxillerat, o es troben en tràmit d'obtindre'l, i que l'han cursat en el Programa d'ensenyament en valencià.  
17. En el cas de l'alumnat que presente algun tipus de discapacitat, haurà de presentar-ho segons el que es disposa en la Resolució de 27 de novembre de 2019, de la Direcció General de Política Lingüística i Gestió del Multilingüisme i de la Direcció General d'Inclusió Educativa, per la qual es dicten instruccions per a la sol·licitud d'adaptacions a les escoles oficials d'idiomes valencianes.  
18. La matrícula no es considera formalitzada fins que l'escola oficial d'idiomes no rep tota la documentació necessària i en valida l'alta i l'alumne o alumna rep el justificant de matrícula. Si l'alumne no porta a l'escola la documentació en el termini establit, perd el dret a la plaça assignada.  
Les persones amb plaça adjudicada i que tenen cita prèvia concertada amb l'escola oficial d'idiomes per a la formalització de la matrícula amb posterioritat al començament de les classes podran assistir a les classes del curs adjudicat des del primer dia. Hauran de presentar el justificant d'adjudicació de la plaça al professor o la professora del curs.  
19. Els trasllats de matrícula viva només es podran realitzar una vegada finalitzat tot el període de matriculació a partir del 15 d'octubre de 2021  
20. El fet de presentar algun document fals comporta l'anul·lació de la matrícula.  
  
Seté. Matriculació als cursos de l'oferta formativa complementària  
  
1. L'oferta formativa complementària a què fa referència el punt 1.3 de les disposicions generals s'oferirà en cursos de 30 o 60 hores anuals de durada distribuïdes en una o dues sessions setmanals. La distribució podrà ser també en el format intensiu amb el doble de sessions i una durada quadrimestral o qualsevol altra distribució horària setmanal que respecte el còmput total d'hores del curs.  
2. La formalització de matrícula serà presencial en cada escola oficial d'idiomes en el període del 16 al 23 de setembre de 2021. Aquelles persones que vulguen optar als cursos complementaris després del 23 de setembre, ho faran en el període d'últimes vacants.  
Per als cursos complementaris que comencen en el segon quadrimestre el període de matrícula serà el que determine cada escola oficial d'idiomes.  
3. L'ordre de matriculació en els cursos complementaris serà el següent:  
3.2. Professorat inscrit als cursos complementaris del PIALP, segons el barem establit.  
3.3. Professorat que ha sol·licitat els cursos curriculars ordinaris del PIALP i que no ha sigut admés, segons el barem establit.  
3.4. Candidats que han fet la sol·licitud telemàtica de matrícula en la convocatòria ordinària als cursos curriculars que no han obtingut plaça.  
3.5. Candidats que no han fet la sol·licitud telemàtica d'admissió i matrícula i que no estan matriculats en un curs curricular durant el curs 2021-2022.  
3.6. L'alumnat matriculat en un curs curricular durant el curs 2021-22 només podrà accedir a cursos complementaris en el cas que hi queden vacants després de la finalització del període de matrícula per a aquests cursos.  
4. Les condicions d'accés als cursos complementaris seran les mateixes que estableix l'apartat primer d'aquesta resolució per als cursos ordinaris.  
5. En cadascun dels col·lectius llistats fins al punt 3 d'aquest apartat, l'ordre de prelació començarà per la lletra E, primera lletra del primer cognom segons el resultat del sorteig de la Direcció General de centres docents a què fa referència l'Article 38 del Decret 40/2016, que regula l'admissió en els centres docents públics i privats concertats que imparteixen ensenyaments d'educació infantil, educació primària, educació secundària obligatòria i batxillerat, per al curs 2021/2022.  
  
Huité. Renúncia a la matrícula  
1. Respecte a la renúncia a la matrícula, se segueix el que disposa l'article 9 de l'Ordre de 31 de gener de 2008.  
2. D'acord amb la disposició addicional quarta de l'Ordre de 31 de gener de 2008, a l'alumnat del That's English! no se li apliquen els aspectes relatius a la renúncia de matrícula.  
  
Nové. Faltes d'assistència i avaluació  
L'alumnat matriculat té l'obligació d'assistir a classe, i l'escola oficial d'idiomes n'ha de controlar diàriament l'assistència a través de la plataforma ITACA. D'acord amb l'article 33 i la disposició addicional primera del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i els deures de l'alumnat, pares, mares, tutors o tutores, professorat i personal d'administració i serveis, el consell escolar del centre és l'òrgan competent per a aprovar el reglament de règim interior dels centres docents públics. Els reglaments de règim interior han d'establir el nombre màxim de faltes no justificades per curs (que no pot ser superior al 15 %) i els procediments extraordinaris d'avaluació per a l'alumnat que el supere, tenint en compte que la falta d'assistència de manera reiterada pot fer impossible el caràcter continu de l'avaluació. En qualsevol cas, aquest alumnat, com indica l'apartat quart d'aquesta resolució, si vol matricular-se el curs següent, ho ha de fer en el període de vacants.  
  
  
Desé. Prova de nivell  
1. L'alumnat que acredite un domini suficient de les competències d'un idioma pot incorporar-se a qualsevol curs o nivell a través de la superació de la prova de nivell. Cada escola publica el calendari i el procediment de pagament de la taxa i de matrícula per a fer-la. En qualsevol cas, els resultats de la prova de nivell han d'estar publicats abans de les 15 hores del dia 17 de setembre de 2021 per tal que els aspirants puguen fer la sol·licitud telemàtica d'admissió.  
2. L'alumnat interessat en la prova de nivell ha de preinscriure's, segons el que estableix l'article 17 de l'Ordre 87/2013. El període de preinscripció serà des de les 12.00 h del dia 1 de setembre fins a les 23.59 h del 6 de setembre de 2021 a través de la web http://www.eoi.gva.es/va/admissio-i-matricula  
3. La prova de nivell l'elaboren i l'administren els departaments didàctics, per tal de facilitar que siga uniforme, i es convoca i es duu a terme per part de cada EOI abans de l'inici de les classes. A banda d'això, els departaments poden fer proves de nivell fora del període ordinari de preinscripció establit.  
4. El fet de presentar-se a la prova de nivell no garanteix cap plaça escolar al sol·licitant.  
5. Els aspirants que han fet la prova de nivell sol·licitaran plaça a través de l'assistent telemàtic en el període del 15 al 19 de setembre i optaran a qualsevol de les places vacants publicades el dia 15 de setembre per al període d'admissió en convocatòria extraordinària.  
6. L'alumnat ha de ser avaluat en aquesta prova prenent com a referència les programacions aprovades per a cada curs, els nivells de les quals són els que preveu la normativa. Els centres han de fer públics, juntament amb les altres instruccions de la convocatòria, el tipus de prova i els criteris d'avaluació.  
7. Els departaments didàctics, segons el resultat en la prova de nivell, assignen a cada alumne o alumna el curs apropiat en el qual poden fer la sol·licitud telemàtica de matrícula seguint el procediment establit.  
8. El resultat de la prova de nivell és vàlid per al curs acadèmic en què s'ha fet en qualsevol de les escoles oficials d'idiomes de la Comunitat Valenciana.  
9. Cada alumne només pot fer una prova de nivell per idioma i curs acadèmic.  
10. Els aspirants que reunisquen les condicions del punt 13 de l'apartat segon tindran la consideració d'alumnat de prova de nivell.  
  
Onzé. Devolució de taxes  
1. A efectes de devolució de taxes, el període de matriculació esmentat en el punt 5 de l'article 14.2-7 de la Llei 20/2017, de 28 de desembre, de la Generalitat, de taxes, s'estendrà fins al 27 de setembre de 2021 en el cas dels cursos curriculars i l'1 d'octubre en el cas dels cursos complementaris. Una vegada iniciades les classes o en els casos previstos en l'article 9.10 de l'Ordre 87/2013, només es farà devolució de taxes en els supòsits que preveu el punt 2 de l'article 1.2-6 de la Llei 20/2017. Aquests supòsits són:  
a) Quan la no-utilització, la no-prestació o la no-realització siga imputable a l'Administració.  
b) Quan la no-utilització, la no-prestació o la no-realització tinga l'origen en una causa de força major, la devolució serà procedent amb la sol·licitud prèvia de la persona interessada, sempre que aquesta en prove suficientment la força major.  
2. Els errors d'inscripció i pagament de taxes imputables als interessats no donaran lloc a devolució de taxes.  
3. En els casos de sol·licitud de devolució de taxes dins del període de matriculació, serà requisit imprescindible que s'haja presentat la renúncia al lloc escolar o prova davant del centre corresponent i que no s'haja fet ús del servei.  
4. La presentació telemàtica de la sol·licitud de devolució de taxes comportarà l'autorització per a la comunicació o notificació telemàtica, llevat que s'indique expressament el contrari en la sol·licitud de devolució.  
5. El procediment de devolució de taxes en els casos pertinents serà telemàtic a través de l'enllaç disponible en l'apartat web «taxes» de la pàgina www.eoi.gva.es o a través del web de cada Escola Oficial d'Idiomes. Serà requisit imprescindible adjuntar un certificat del centre on conste el motiu de la sol·licitud de devolució de la taxa.  
El o la sol·licitant haurà d'indicar quina devolució de taxa concreta demana i adjuntar la documentació que acredite les circumstàncies al·legades per a sol·licitar la devolució. Les circumstàncies al·legades i els certificats presentats han d'estar vigents en la data en què es va realitzar el pagament.  
  
Dotzé. Calendari d'admissió i matrícula  
Totes les dates previstes en els diferents apartats d'aquesta resolució que han de tindre's en compte per a l'admissió i la matrícula de l'alumnat de les diferents modalitats de cursos es recullen en l'annex IX.  
  
Tretzé. Matriculació del personal del centre  
1. El personal docent i no docent de les escoles oficials d'idiomes que vulga iniciar o continuar estudis d'idiomes de règim especial ha de matricular-se i examinar-se en un centre diferent d'aquell en què presta serveis, independentment que puga rebre docència en el seu centre i sempre que els cursos es facen en un horari acadèmic que no interferisca en el seu horari laboral.  
2. El professorat i tot el personal relacionat directament amb algun dels processos de les proves de certificació, com ara l'elaboració, la impressió, el pilotatge i l'accés als recursos en línia, no pot presentar-se a les proves de certificació en el curs acadèmic en què ha participat, i està subjecte a la confidencialitat que s'hi establisca.  
  
  
Catorzé. Difusió de la informació  
Les escoles oficials d'idiomes han d'informar l'alumnat sobre el contingut d'aquesta resolució, tant en la pàgina web oficial de l'escola oficial com en els taulers d'anuncis, sempre que siga possible.  
  
Quinzé. Situacions excepcionals  
En cas de produir-se un altre confinament per raó d'emergències sanitàries, les classes presencials seguiran impartint-se a distància amb els mitjans tecnològics disponibles.  
  
Setzé. Protecció de dades  
El procediment d'admissió i matrícula observarà les garanties de protecció de dades establides en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Formació Professional, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 24 de maig de 2021.- El director general de Política Lingüística i Gestió del Multilingüisme: Rubén Trenzano Juan.